三高祠詠古三首  其一
作者：劉季孫
朝代：宋

paragraphs: 大湖際天碧，浩蕩浮萬象。
中有洞庭山，天作蓬壺樣。
蘆葦秋蕭蕭，時聞發漁唱。
風順如可尋，月明迷所向。
有人在扁舟，髪白意夷曠。
扣舷了不顧，出沒信波浪。
心已類水石，何由知得喪。
遺民至如今，自古惟越相。
初爲吳都囚，君臣憂醢醬。
忍恥人謂愚，祈生世知妄。
尪癯脫萬死，歸國奇謀創。
行師舞群姓，下令躍諸將。
夜半覆姑蘇，夫差始悲愴。
安惻寬晷刻，反掌成伯王。
江山入會稽，功高誰與抗。
寵利速禍敗，忠臣半誅放。
遯去舉邦求，君王鑄形狀。
寂寥數千年，相見霜縑上。